Mons. prof. ThDr. **Jozef Haľko**, PhD. (\* 10. máj 1964, Bratislava) je rímskokatolícky pomocný biskup Bratislavskej arcidiecézy, titulárny biskup biskupstva Serra, profesor cirkevných dejín na RKCMBF UK v Bratislave a historik.

Životopis
---------

Narodil sa 10. mája 1964 v Bratislave ako vnuk kňaza Jozefa Haľka, prvého gréckokatolíckeho farára v Bratislave. Po gymnáziu študoval na Vysokej škole ekonomickej v Bratislave. Po viacnásobnom neprijatí na bohosloveckú fakultu v socialistickom režime začal pracovať ako robotník v Bratislavských vodárňach a pracoval aj ako vychovávateľ v Ústave sociálnej starostlivosti. 

V roku 1990 začal študovať na Rímskokatolíckej cyrilometodskej bohosloveckej fakulte UK (RKCMBF) v Bratislave, štúdium dokončil na Pápežskej univerzite Svätého Kríža *(Santa Croce)* v Ríme. Dňa 4. júla 1994 bol vysvätený za kňaza Mons. Jánom Sokolom, trnavským arcibiskupom metropolitom v Katedrále sv. Jána Krstiteľa v Trnave. 

Dňa 1. októbra 1997 stal sa kaplánom v Bratislave v Dóme sv. Martina a bol poverený pastoráciou maďarsky hovoriacich veriacich. Tiež začal pôsobiť ako vedúci Katedry cirkevných dejín Rímskokatolíckej Cyrilometodskej bohosloveckej fakulty Univerzity Komenského v Bratislave. Písal scenáre pre Slovenskú televíziu, komentoval prenosy svätých omší napríklad v Slovenskom rozhlase z Vatikánu alebo v TV Noe, publikoval články v odborných časopisoch a pravidelne prispieval pre slovenské Radio Vaticana. 

V roku 2000 obhájil doktorskú dizertačnú prácu z cirkevných dejín na Pápežskej univerzite Svätého Kríža v Ríme, v roku 2006 sa stal docentom Katedry cirkevných dejín na RKCMBF UK. Od roku 2008 viedol mediálny odbor novovzniknutej Bratislavskej arcidiecézy, kde súčasne pôsobil ako jej hovorca. V roku 2009 bol pápežom Benediktom XVI. vymenovaný za Monsignora - kaplána Jeho Svätosti. 

V rokoch 2009 a 2010 koordinoval výskum podzemia svätyne Katedrály svätého Martina, ktorý vyústil do identifikácie hrobu kardinála Petra Pázmánya. Dňa 21. februára 2013 predniesol inauguračnú prednášku na tému *Výskum podzemia svätyne Katedrály sv. Martina v Bratislave a identifikácia hrobu kardinála Petra Pázmánya* a následne vedecká rada Univerzity Komenského svojim rozhodnutím schválila návrh vedeckej rady RKCMBF na vymenovanie za profesora v odbore katolícka teológia. Prezident Slovenskej republiky Ivan Gašparovič ho vymenoval za profesora 26. novembra 2013.

Dňa 31. januára 2012 bol pápežom Benediktom XVI. vymenovaný za prvého pomocného biskupa Bratislavskej arcidiecézy a titulárneho biskupa biskupstva Serra. Biskupskú vysviacku prijal 17. marca 2012 v Katedrále sv. Martina v Bratislave z rúk hlavného svätiteľa bratislavského arcibiskupa metropolitu Mons. Stanislava Zvolenského, hlavných spolusvätiteľov apoštolského nuncia na Slovensku Mons. Maria Giordanu a emeritného prefekta Kongregácie pre evanjelizáciu národov Mons. Jozefa kardinála Tomka. Dňa 21. marca 2012 bol vymenovaný za generálneho vikára Bratislavskej arcidiecézy.

V rámci Konferencie biskupov Slovenska je predsedom Rady pre Slovákov v zahraničí a Rady pre migrantov a utečencov. Od novembra 2012 je delegátom KBS pri COMECE (Rada Európskych biskupských konferencií).

Biskup Jozef Haľko je aktívny na sociálnych sieťach Facebook a Youtube s názvom *Biskup Jozef Haľko - oficiálna stránka.* Každý týždeň zverejňuje video tzv. *Na minútku,* krátke zamyslenie nad úryvkom evanjelia nasledujúcej nedele, zdieľa taktiež svoje aktivity z pastorácie doma i v zahraničí, udalostí z Cirkvi, ako aj historické zaujímavosti z dejín Katolíckej cirkvi.

Dielo
-----

### Knihy

* *Tam, kde zomrel Peter*, Daka Bratislava, 1993, 80 strán
* *Rozbiť Cirkev : Rozkolnícka Katolícka akcia*, Lúč, 2004, ISBN 80-7114-493-2, 155 x 215 mm, 258 strán, pevná väzba
* *Osudná sms-ka*, Vydal Juraj Mrocek Bratislava, 2005 DEMKO, Matúš. Krátka správa – osudová : Jozef Haľko: Osudná sms-ka Vydal Juraj Mrocek, Bratislava 2005. *Katolícke noviny*, 2005-08-21, čís. 34. Dostupné online [cit. 2012-12-01]. ISSN 0139-8512. [nefunkčný odkaz]
* *Dejiny lurdskej jaskyne na Hlbokej ceste v Bratislave*, Lúč, 2005, ISBN 80-7114-510-6, 215 x 155 mm, 104 strán, pevná väzba, (vyšla aj v maďarskom jazyku ISBN 80-7114-511-4)
* *Modrý kostol : Dejiny Kostola sv. Alžbety v Bratislave*, Lúč, 2006 ISBN 80-7114-590-4, 310 x 235 mm, 128 strán, tvrdá väzba,
* *Ave Crux : Život a dielo biskupa Ambróza Lazíka*, Spolok sv. Vojtecha, 2006, ISBN 80-7162-626-0, 295 strán
* *Arcibiskupov zápas. Životná cesta Mons. RNDr. Júliusa Gábriša*, Spolok sv. Vojtecha, 2008, ISBN 978-80-7162-743-2, 344 strán
* *Dóm : Katedrála sv. Martina v Bratislave*, fotografie: Mgr. Štefan Komorný, ArtD. LÚČ, 2010, ISBN 978-80-7114-805-0, 608 strán,
* *Dejiny jezuitov v Bratislave do roku 1773*, fotografie: Ľuboš Rojka, Dobrá kniha, 2015,
* *Vznik bohosloveckej fakulty v Bratislave z hľadiska života jej prvého dekana Dr. Emila Funczika,* Bratislava: Univerzita Komenského, 2016, ISBN 978-80-223-4144-8

### Príhovory

* *Katechézy o svätom Františkovi s o. biskupom Haľkom* [online]. [Cit. 2015-12-18]. Dostupné online.
* *Priama reč Al-Kamilovi* [online]. 2015-06-20, [cit. 2015-12-18]. Dostupné online.
* *Audio záznam homílie Mons. Jozefa Haľka zo slávnosti Najsvätejšieho Kristovho tela a krvi v Katedrále sv. Martina* [online]. 2015-06-05, [cit. 2015-12-18]. Dostupné online.
* *Audio záznam homílie Mons. Jozefa Haľka z Turíčnej púte v Šaštíne* [online]. 2015-06-25, [cit. 2015-12-18]. Dostupné online.

### Publikácie

* Tajomstvá svetla, Vydavateľ Juraj Mrocek, 2003
* Rembrandtove ruky, Vydavateľ Juraj Mrocek, 2005, ISBN 9788096924583
* *Výpravy v znamení kríža*, Vydavateľstvo Don Bosco, 2011, edícia: Viera do vrecka (7.), ISBN 978-80-8074-144-0
* *Franz Liszt a Bratislava*, spoluatori: Štefan Holčík, Jana Lengová, SNM - Múzeum kultúry Maďarov na Slovensku, Občianske združenie Tradície a hodnoty, 2012, ISBN 978-80-970580-7-4
* *Na konci bude turniket*, mp3 audio prednášky, 2016
* *A teraz čo?* , spoluatori: Cyril Vasiľ, Ján Buc, Vladimír Thurzo, Tibor Reimer, Vydavateľstvo TV LUX, 2021, ISBN 9788097378967

Kritika a petícia na podporu biskupa
------------------------------------

V januári 2022 na svojom Facebookovom profile vo videu po pozeraní prvého dielu seriálu Priznanie na RTVS sa vyjadril ohľadne homosexuálnych scén v tomto seriáli. Prirovnal bozkávanie a prejav lásky dvoch žien v seriáli k marxistickej ideologickej propagande a manipulácii. Seriál ďalej nazval "*homosexuálnou propagandou*" a dodal, že môže byť pre mládež „*veľmi škodlivý až devastačný*". Homosexuálnu orientáciu vo svojom vyjadrení viackrát nazval „*problémom*". Dodal, že prejavy lásky medzi homosexuálnymi pármi na obrazovku nepatria: „Som presvedčený o tom, že ani jediná z osôb, ktorá ma v minulosti s takýmto problémom vyhľadala, by nesúhlasila s tým, aby sa problematika takýmto spôsobom prezentovala". Na základe jeho vyjadrení čelil Jozef Haľko kritike niekoľkých politikov (SAS, PS) a niektorých médií. Na základe tejto kritiky sa postavila za biskupa Haľka Aliancia za rodinu. a spustili petíciu na podporu biskupa. Výrokmi v tomto videu si vyslúžil nomináciu v ankete Homofób roka 2021, ktorú organizuje Inštitút ľudských práv a umiestnil sa v nej na 4. mieste.

Referencie
----------

1. ↑   *Archivovaná kópia* [online]. [Cit. 2014-08-11]. Dostupné online. Archivované 2014-08-12 z originálu.
2. ↑   *Archivovaná kópia* [online]. [Cit. 2014-08-11]. Dostupné online. Archivované 2014-08-12 z originálu.
3. ↑  TK KBS. *V Bratislavskej arcidiecéze prebehli dve nové menovania* [online]. 2012-03-27 12:30, [cit. 2012-12-01]. Dostupné online.
4. ↑   *Biskup Haľko kritizuje nový seriál RTVS, vadia mu bozkávajúce sa ženy. Tvrdí, že to môže byť pre mladých devastačné* [online]. interez.sk, 2022-01-13, [cit. 2022-01-14]. Dostupné online.
5. ↑   *Aliancia za rodinu reaguje na R. Ondřejíčka: Podporujeme biskupa Haľka!* [online]. Hlavnydennik.sk, 2022-01-17. Dostupné online. Archivované 2022-01-22 z originálu.
6. ↑   *Spustili sme petíciu na podporu mons. Jozefa Haľka, biskupa, ktorý sa stal terčom vulgárnych útokov* [online]. Slovakiachristiana.sk, 2022-01-14. Dostupné online.
7. ↑   *Hlasujte v ankete Homofób roka* [online]. 2022-05-16, [cit. 2022-07-08]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Jozef Haľko (mladší)**

Externé zdroje
--------------

* Oficiálne stránky - jozefhalko.sk
* Životopis nového biskupa Mons. Jozefa Haľka článok TK KBS
* Jozef Haľko Archivované 2012-07-16 na Wayback Machine na oficiálnej stránke Bratislavskej arcidiecézy
* Pravda.sk - Otázky a odpovede
* Prezentácia knihy Ave crux Archivované 2008-09-22 na Wayback Machine

Autoritné údaje: * GND: 1072386895
* ISNI: 0000000118856681
* LCCN: no2004037613
* NK ČR: jo2007286429
* SNK: 163912
* VIAF: 4638712
* WorldCat: lccn-no2004037613